b'\n_START_ARTICLE_\nProskripcijos\n_START_PARAGRAPH_\nProskripcijos (lot. proscriptio) \xe2\x80\x93 oficialus asmens paskelbimas valstyb\xc4\x97s prie\xc5\xa1u. \xc4\xae proskripcij\xc5\xb3 s\xc4\x85ra\xc5\xa1us \xc4\xaftraukti asmenys paprastai yra i\xc5\xa1tremiami arba nu\xc5\xbeudomi, o j\xc5\xb3 turtas konfiskuojamas. Da\xc5\xbeniausiai \xc5\xa1is terminas naudojamas apib\xc5\xabdinti masiniams susidorojimams su politiniais prie\xc5\xa1ais ir siejamas su revoliucijomis. \xc5\xbdinomiausios proskripcijos buvo b\xc5\xabtent po perversm\xc5\xb3: po Pranc\xc5\xabzijos revoliucijos buvo masi\xc5\xa1kai \xc5\xbeudomi rojalistai, po Chuano Perono pasitraukimo i\xc5\xa1 Argentinos buvo susidorojama su jo \xc5\xa1alininkais. Ta\xc4\x8diau dvi \xc5\xbeymiausios ir pirmosios proskripcijos buvo senov\xc4\x97s Romoje, i\xc5\xa1 kur ir kilo \xc5\xa1is terminas.\n_START_SECTION_\nSenov\xc4\x97s Roma\n_START_PARAGRAPH_\nPirmasis oficialiai proskripcij\xc5\xb3 s\xc4\x85ra\xc5\xa1us 82 m. pr. m. e. sudar\xc4\x97 vald\xc5\xbei\xc4\x85 u\xc5\xbe\xc4\x97m\xc4\x99s Lucijus Kornelijus Sula. Valstyb\xc4\x97s prie\xc5\xa1\xc5\xb3 s\xc4\x85ra\xc5\xa1ai buvo atne\xc5\xa1ti \xc4\xaf Romos forum\xc4\x85. Visiems \xc5\xbemon\xc4\x97ms, kuri\xc5\xb3 pavard\xc4\x97s buvo tuose s\xc4\x85ra\xc5\xa1uose, buvo atimta Romos pilietyb\xc4\x97 ir turtas, j\xc5\xb3 nebesaugojo \xc4\xafstatymai, o juos u\xc5\xbemu\xc5\xa1usiems skiriamas atlygis \xe2\x80\x93 gal\xc4\x97davo pasilikti dal\xc4\xaf nu\xc5\xbeudytojo turto. Lik\xc4\x99s atitekdavo valstybei (de facto \xe2\x80\x93 Sulai)._NEWLINE_Atimtus turtus Sula naudojo pilietinio karo metu i\xc5\xa1tu\xc5\xa1t\xc4\x97jusio Romos i\xc5\xbedo pripildymui, atsiskaitymui su kareiviais ir \xc5\xa1alininkais. Beveik visi, \xc4\xaftraukti \xc4\xaf s\xc4\x85ra\xc5\xa1us, buvo jo prie\xc5\xa1ai ir Marijaus \xc5\xa1alininkai._NEWLINE_Kitos proskripcijos buvo 43 m. pr. m. e. organizuotos antrojo triumvirato, labiausiai \xe2\x80\x93 Oktaviano ir Antonijaus. Jos taip pat naudotos susidoroti su politiniais prie\xc5\xa1ais bei pripildyti i\xc5\xbed\xc4\x85. \xc5\xbdinomiausi \xc4\xaf \xc5\xa1ias proskripcijas \xc4\xaftraukti ir \xc5\xbeuv\xc4\x99 asmenys buvo Markas Tulijus Ciceronas ir jo jaunesnysis brolis, buv\xc4\x99s Cezario legatas Kvintas Tulijus Ciceronas.'